钦定古今图书集成/方舆汇编/边裔典/第001卷 > 陶唐氏
## 钦定古今图书集成/方舆汇编/边裔典/第001卷 > 陶唐氏

帝尧时，舜居摄，大禹定五服，分四裔之地为要服、荒
服。

按《书经禹贡》：“五百里要服，三百里夷，二百里蔡。”

〈蔡注〉要服去王畿已远，其文法略于中国。谓之“要”者，取要约之义，特羁縻之而已。蔡，放也，流放罪人于此也。此分要服五百里而为二等也。

《五百里荒服》，三百里蛮，二百里流。

〈蔡注〉荒服去王畿益远，而经略之者，视要服为尢略也。以其荒野，故谓之荒服。要服外四面又各五百里也。流，流放罪人之地。蔡与流皆所以处罪人，而罪有轻重，故地有远近之别也。此分荒服五百里而为二等也。禹声教所及，则地尽四海，而其疆理则止以五服为制，至荒服之外，又别为区画，如所谓“咸建五长”是已。〈大全〉王氏曰：“夷，易也；略中国礼法易而已；蛮，慢也，甚于夷矣。”林氏曰：“《记》言东夷、西戎、南蛮、北狄，相对而言，则有四名；举一、二言则皆可通，如四夷来王、蛮夷率服是也。”